
FORORD

LE–DEL–SE

Denne boken handler om ledelse, mitt subjektive syn på ledelse. Jeg har så langt ledet over tusen personer, og gjennom alle disse årene har jeg vært en leder, ansatt og kollega. Boken er ingen predikasjon og hyllest av meg selv som leder, den er en fortelling om hvilken type ledelse jeg tror fungerer best. Boken tar for seg mange forskjellige tema innenfor samlebegrepet ledelse, inndelt i de tre overordnede temaene som bokens tittel spiller på: LE–DEL–SE. Gjennom tre deler tar boken for seg tematikken steg for steg med en god miks av beretninger fra mitt lederliv, forskning og litteratur. I «LE»-delen skal vi ta for oss hva som er vitsen med å gå på jobb hvis man ikke kan ha det gøy på jobben, og hva det egentlig er å ha det gøy på jobben. Neste del av boken heter «DEL». Når vi deler, oppnår vi lettere gode resultater, og hvis vi deler og er autentiske, er det lettere å skape tillit. Tilliten er grobunn for arbeidsglede. Den tredje og siste delen handler om å «SE». Hvis lederne evner å se sine ansatte, er det større sannsynlighet for at de kan oppnå både eget potensial og potensialet til dem de leder. Kanskje denne boken kan være et av verktøyene som ligger i din verktøykasse som leder. Hvor stor verktøykasse du har som leder, handler ikke bare om hvor mange år du har vært leder. Det handler om hvor bevisst du trener og lærer som leder. Ordet ledelse har ikke oppstått på grunn av LE-DEL-SE, men omvendt. Likevel syns jeg denne oppdelingen bringer noen interessante perspektiver på ledelse. 

Begrepet «leder» kommer fra det mer enn tusen år gamle engelske ordet «leader», som igjen kommer fra det angelsaksiske ordet – «laedare» som betyr ‘å lede folk på en reise’. Ut fra ordets opprinnelse betyr ledelse å lede en gruppe mennesker på en reise. En reise innebærer et utgangspunkt og en destinasjon. Men en leder er også så mye mer. Som leder påvirker du livet til dem du leder, og du kan forårsake stress og dårlig livskvalitet. 

En klassisk definisjon på ledelse er «en prosess hvor et individ påvirker en gruppe til å nå et felles mål». På samme måte som en leder kan påvirke et stressende liv for den enkelte, kan en leder også gjøre det motsatte: påvirke den enkelte til å få et bedre liv. Av tiden vi er våkne hvert døgn, er det mange av oss som tilbringer mer tid på jobb enn hjemme. Det betyr at den lederen vi har, har en stor påvirkning på livet vårt. Dette er kanskje ikke noe alle som blir ledere, tenker nøye nok gjennom før de tar på seg ansvaret. I mange tilfeller tror jeg valget om å bli en leder er mer påvirket av lønn, karriere, status og makt. En undersøkelse som det danske analysebyrået Wilke [1] gjorde i 2013, viser at nesten annenhver danske som slutter i jobben sin, oppgir misnøye med lederen som årsak. Det er nærliggende å tro at vi ikke skiller oss veldig fra våre naboer i sør. Hvorfor er det så vanskelig å være leder – så vanskelig at halvparten av arbeidsstokken i AS Danmark oppgir det som grunn når de slutter? 

Lederrollen kan vi dele i fire komponenter. Den første komponenten er å være talerøret eller rollefiguren for organisasjonens kultur. Lederen skal gå foran og være et eksempel på bedriftens verdier og formål. De aller fleste lederjobber består også av den andre komponenten, som er administrasjon. Administrasjon innebærer å innføre struktur og følge opp de reglene og rutinene som er i bedriften. Den tredje komponenten er faglig: Lederen må ha kunnskap om faget som bedriften opererer innenfor. Avhengig av hvilket nivå og hvor stor organisasjonen er, kan selvfølgelig graden av faglig involvering og kravet til faglig kompetanse variere. Den fjerde og siste komponenten er ledelse. Ledelse kan defineres på mange forskjellige måter, men de fleste definisjonene sier i utgangspunktet det samme: Ledelse er en prosess hvor lederen påvirker en enkelt person eller en gruppe til å nå et mål. 

Du har kanskje en partner, mann, kone, kjæreste eller livsledsager. Når fant du ut at du elsket vedkommende? Det er som regel ikke en spesiell hendelse eller situasjon som gjør at man kommer til den konklusjonen. Det er mer en akkumulering av hvordan man behandler hverandre over tid. På samme måte er det med ledere. Å bli en god leder for en spesifikk ansatt er ikke basert på en konkret hendelse. Det er tillit, kommunikasjon, forståelse og utvikling over tid som gjør at man anser lederen sin for å være god. 

Ledelse kan være vanskelig, men det er en ferdighet som må trenes. Det er ikke bare å gå på et kurs og få et diplom som gjør deg til en god leder. Det er en ferdighet som må trenes målrettet. Hvis du blir medlem på et treningssenter og trener én gang, er du ikke dermed veltrent. Det krever repetisjon og bevisst trening for at det skal fungere. 

Min svigersøster er tannlege. Når jeg går til henne, forteller hun meg alltid at jeg er så flink til å bruke tanntråd. Jeg smiler og nikker som om min innsats med tanntråden var noe jeg gjorde flittig hver dag og ikke bare den ene gangen i året rett før jeg skal til henne. Men hadde jeg ikke pusset tennene hver dag, hadde jeg hatt større problemer. Da hadde jeg fort fått hull, for jeg kan ikke tenke at det er i orden når jeg har pusset tennene én gang. Det krever repetisjon og gjentakelse. Skulle jeg hatt enestående tenner, måtte jeg også brukt tanntråd hver dag, og da hadde jeg aldri hatt småhull. På samme måte krever det gjentakelse, trening og øving for å bli en god leder. Og skal du bli en veldig god, krever det også, som med tanntråden, at man gjør mer enn det alle andre gjør. 

Gjennom de neste kapitlene skal vi ta for oss mange felt innenfor samlebegrepet ledelse. Jeg har delt temaet opp i en «LE»-del, en «DEL»-del og en «SE»-del. Målet er at boken skal belyse forskjellige lederstiler, og gjennom eksempler og forskning vise til hvilken form for ledelse som kan gi de beste resultatene når man leder et individ eller en gruppe på en reise, fra et utgangspunkt til en destinasjon. Ledelse inneholder mange aspekter og perspektiver, og det virke litt søkt og kategorisere alle temaene i delene LE-DEL-SE, men jeg tror også det kan bringe et overordnet perspektiv om hva ledelse handler om. Gjennom boken skal vi dykke dypere i alle de tre delene.

